Diari Oficial de la Generalitat Valenciana


Sumari del DOGV 4286, del 05-07-2002 (2002/7406)

ACORD d'1 de juliol de 2002, del Govern Valencià, pel qual s'aprova la declaració d'interés comunitari per a la legalització d'un abocador de residus sòlids en la partida de la Teixonera del terme municipal de Xàtiva.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4286

Data del DOGV
:   05-07-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/7406


Data del document
:   01-07-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Xàtiva
    * terreny edificable

ACORD d'1 de juliol de 2002, del Govern Valencià, pel qual s'aprova la declaració d'interés comunitari per a la legalització d'un abocador de residus sòlids en la partida de la Teixonera del terme municipal de Xàtiva. [2002/X7406]
  
El Govern Valencià, en la reunió del dia 1 de juliol de 2002, va adoptar el següent acord:
  
El senyor Joaquín Esteve Ferrer ha sol·licitat la declaració d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat Valenciana, sobre Sòl No Urbanitzable, per a la implantació d'un abocador de residus sòlids en les parcel·les 46-a i altres, del polígon 32, partida de la Teixonera, del terme municipal de Xàtiva, i de conformitat amb els següents
  
Antecedents de fet
  
Primer. El projecte es presentà en data 31 d'octubre de 1996, i ha d'assenyalar-se que fins al 27 de desembre de 1996, per falta de dades en la documentació presentada, no pogué determinar-se el procediment a seguir. És a partir de l'entrada de nova documentació, en aqueixa data, quan es determina la procedència de seguir el procediment establit en l'article 20 de la Llei del Sòl No Urbanitzable per a la tramitació de l'expedient de referència.
  
Segon. S'ha donat audiència als municipis afectats. En concret, a l'Ajuntament de Xàtiva i al de la Llosa de Ranes el 27 de gener de 1997.
  
Així mateix, s'han sol·licitat informes, el 27 de gener de 1997, de l'Oficina del Pla de Carreteres de la Conselleria d'Obres Públiques, Urbanisme i Transports (a partir d'ara, COPUT), del Servici d'Explotació de la Diputació Provincial de Valencia i de la Confederació Hidrogràfica del Xúquer.
  
De tots estos s'han remés els informes següents:
  
- Oficina del Pla de Carreteres de la COPUT, de data 28 de febrer de 1997, que l'emet en sentit desfavorable, per falta de documentació, i establix així mateix el condicionant que l'accés haurà de ser pavimentat amb un ample mínim de 5 metres. Posteriorment, la referida Oficina del Pla de Carreteres, en informe de 22 d'octubre de 1999, constata que s'ha definit la solució per a l'accés rodat fins a l'activitat pretesa. Este s'efectua des del camí veïnal la Teixonera, que es limítrof per l'oest amb la parcel·la, fins a entroncar amb la carretera CV-563, (antiga VV-1031); la titularitat de la qual correspon a la Diputació. Ha de ser, per tant, la Diputació qui es manifeste pel que fa a les condicions de l'accés i d'explotació de la via, en relació amb l'activitat pretesa.
  
- Diputació Provincial de Valencia, Servici de Vies i Obres, de 23 de gener de 1998, de caràcter favorable a la legalització que es pretén.
  
- Confederació Hidrogràfica del Xúquer, de 8 de gener de 1996, en què es conclou la denegació de l'autorització de la Confederació Hidrogràfica del Xúquer, per existir una sèrie de punts que han de ser superats.
  
- Confederació Hidrogràfica del Xúquer, d'1 de març de 1999, pel qual s'atorga l'autorització per a cobrir el barranc dels Porros o del Saladar en el paratge la Teixonera de Xàtiva, amb una sèrie de condicions establides en esta.
  
- Ajuntament de Manuel, de 29 d'abril de 1997, de caràcter contrari a l'actuació.
  
- Ajuntament de la Llosa de Ranes, de 17 d'abril, 26 de juny i 29 de setembre de 1997 i de 5 de juliol de 1999, en els quals es recullen diverses al·legacions, de caràcter contrari a l'abocador.
  
- Ajuntament de Xàtiva, de 26 de novembre i 9 de desembre de 1997, 28 d'abril i 5 de maig de 1998 i 3 d'agost de 1999.
  
Tercer. La comissió informativa de la Comissió Territorial d'Urbanisme de Valencia, en sessió de 5 de març de 1997, acordà declarar l'admissió a tràmit de l'expedient de referència.
  
El 10 d'abril de 1997, el conseller d'Obres Públiques, Urbanisme i Transports resolgué admetre a tràmit l'expedient de referència i es portà a terme la informació pública, per mitjà d'anunci en el diari Levante de 30 d'abril de 1997, i en el Diari Oficial de la Generalitat Valenciana de 4 de juny de 1997. Es presentaren un conjunt d'al·legacions per distints interessats.
  
Estes al·legacions i les formulades per l'Ajuntament de Manuel i la Llosa de Ranes han quedat desvirtuades pels informes favorables posteriors. Entre altres, convé destacar el de 9 de juny de 1999 de la Conselleria de Medi Ambient, l'autorització d'1 de març de 1999 de la Confederació Hidrogràfica del Xúquer i l'informe de 27 de juliol de 1999 del biòleg de l'Ajuntament de Xàtiva, als quals es remet en nom de la concisió d'este acord.
  
Quart. En l'expedient existix declaració favorable d'impacte ambiental de 26 de juliol de 1993. No obstant això, es presentà un nou estudi d'impacte ambiental, i es sol·licità la corresponent declaració d'impacte ambiental.
  
Cinqué. L'expedient de referència fou objecte de suspensió per mitjà d'acord de la comissió informativa de la Comissió Territorial d'Urbanisme de Valencia en sessió de 26 de gener de 1998, i es destaquen en este els motius següents:
  
Per a poder emetre la declaració d'interés comunitari serà necessari que es reparen les deficiències observades per la Confederació Hidrogràfica del Xúquer i que esta emeta informe favorable o emeta l'autorització corresponent.
  
A l'efecte de l'emissió de la declaració d'interés comunitari que es sol·licita, el promotor haurà de:
  
1. Presentar un projecte adequat al que existix.
  
2. Que el projecte siga una previsió i ordenació de la clausura i segellament de l'abocador. S'admeten únicament aquells abocaments que siguen necessaris per a este fi.
  
3. Reparar la deficiència derivada de l'informe desfavorable de la Confederació Hidrogràfica del Xúquer.
  
Sisé. Amb data 13 d'agost de 1998 presenta el promotor nova documentació relativa al projecte de finalització d'abocaments, segellament i tancament final de l'abocador, que fou remesa a la Conselleria de Medi Ambient l'1 de setembre de 1998.
  
Seté. El dia 9 de juny de 1999, la Conselleria de Medi Ambient emeté un informe en el qual manifesta la seua conformitat amb el nou estudi d'impacte ambiental aportat pel promotor i entén que no es pot introduir modificacions a la declaració d'impacte ambiental de 26 de juliol de 1993.
  
Vuité. La comissió informativa de la Comissió Territorial d'Urbanisme de Valencia, en data 24 de setembre de 1999, informà favorablement l'aprovació de la declaració d'interés comunitari, pel procediment extraordinari, en sòl no urbanitzable del terme municipal de Xàtiva.
  
Nové. El conseller d'Obres Públiques, Urbanisme i Transports, en data 26 d'octubre de 1999, informà favorablement la declaració d'interés comunitari.
  
Fonaments de dret
  
Primer. Es tracta d'una actuació sobre un abocador ja existent, del qual es referencia que està legalitzat des de l'any 1978, i s'aporta llicència d'activitat atorgada amb data 28 de novembre de 1979 per a la instal·lació d'indústria d'abocador controlat de residus sòlids i semisòlids. Si bé s'indica la necessitat d'adequar-lo a les exigències actuals:
  
La superfície dels terrenys que necessita l'actuació comprén, segons la documentació presentada inicialment, una extensió de 6'53 hectàrees (65.360 m² de sòl).
  
No obstant això, en el projecte d'omplir i tancar l'abocador, presentat pel promotor el dia 13 d'agost de 1998, es reconeix que el límit de l'àrea d'abocament identificat en l'alçament topogràfic efectuat ha donat com a resultat una superfície d'abocament de 78.090 m², amb un excés de 12.351 m² sobre la superfície del projecte d'adequació.
  
L'actuació té per objecte l'abocament dels productes no transformables ni renovables derivats de les plantes de tractament i compostatge, principalment de Guadassuar i Ador, i també productes abocats directament sense passar per cap planta de tractament previ.
  
L'actuació l'interés comunitari de la qual es sol·licita, ateses les seues característiques, superfície necessària per al desenvolupament de l'actuació superior a 4 hectàrees, constituix una actuació integral en si mateixa considerada, que fa impossible la seua ubicació en sòls urbans, urbanitzables o aptes per a la urbanització previstos en els planejaments vigents dels municipis de la zona, de manera que l'ordenació i l'aprofitament urbanístic s'ha de resoldre en els termes previstos en l'article 20 de la Llei 4/1992, de 5 de juny, de la Generalitat Valenciana, sobre Sòl No Urbanitzable, per tractar-se d'una activitat industrial, consistent en la instal·lació d'un abocador controlat de residus sòlids urbans, que requerix una superfície ocupada superior als quaranta mil metres quadrats, per la qual cosa pot autoritzar-se la seua implantació en el sòl no urbanitzable com a una actuació integral, a través del procediment extraordinari de declaració d'interés comunitari.
  
Segon. Respecte al procediment, s'han complit cas les prescripcions legals que exigix l'esmentada Llei Valenciana del Sòl No Urbanitzable. Així mateix, la documentació de l'expedient està completa en els termes requerits en l'article 20.2, segon paràgraf, de la referida Llei 4/1992 i la vigent legislació d'impacte ambiental.
  
Tercer. L'actuació integral projectada, per les seues pròpies dimensions, constituix un element influent en l'estructura territorial.
  
L'activitat es situa en el municipi de Xàtiva, tocant amb el terme de la Llosa de Ranes, en la zona coneguda com la Teixonera.
  
Respecte de les obres a realitzar, a part de les pròpies de l'activitat, com són les relatives a la bassa de l'abocador, la seua impermeabilització, etc., es preveu la canalització del barranc que travessa els terrenys afectats.
  
Les superfícies construïdes corresponents a edificacions de servici, el desmantellament de les quals està previst una vegada que es concloga la fase d'explotació activa de l'àrea d'abocament, signifiquen 138'46 m² i corresponen a oficines, vestuari, lavabos i sala del generador.
  
L'activitat es planteja com una actuació integral que resol en si mateixa la seua unió territorial, de forma que garanteix la solució dels servicis sense que, d'altra banda, s'ocasionen sobrecàrregues en el funcionament normal de les xarxes de servicis generals.
  
En este punt, els accessos es preveuen a través d'un camí existent, el qual connecta amb una carretera local i esta amb la carretera comarcal Xàtiva-Silla.
  
L'energia elèctrica es resol per mitjà d'un grup electrogen, amb potència de 22 KVA.
  
Es preveu el subministrament d'aigua per mitjà de la construcció de tres depòsits de 500 litres cada un i destinats al subministrament d'oficines, menjador i servicis. El proveïment es farà per mitjà d'un camió cisterna d'aigua potable.
  
Respecte a l'evacuació de residus, no és necessari parlar-ne en una activitat com la que es tracta. No obstant això, cal tindre en compte que es presenten còpies dels certificats d'eliminació de lixiviats, corresponents a les societats d'Explotació d'Aigües Residuals de Canals i de Pinedo.
  
Quart. En relació amb el règim de deures i cessions, conforme a l'article 20 de la Llei 4/1992, la promotora ha assumit les càrregues i obligacions pròpies d'un adjudicatari d'un programa d'actuació urbanística.
  
En este supòsit, es planteja acollir-se a les possibilitats de substitució previstes en la Llei de Sòl No Urbanitzable en els termes següents:
  
En substitució de la cessió de dotacions i cessió d'aprofitament, es planteja pel promotor la proposta d'abonar un cànon consistent en un preu per tona de residus que s'aboque en la zona d'ampliació de l'abocador.
  
Este cànon es fixà pel promotor en el document presentat amb data 17 de setembre de 1997 i anomenat annex al document de gestió, en 100 pessetes. per cada tona de residus que s'aboque en l'àrea d'ampliació de l'abocador.
  
No obstant això, s'indica en l'esmentat document que este aspecte serà objecte de negociació en el conveni a subscriure amb caràcter previ a l'atorgament de la llicència d'activitat.
  
Cinqué. A l'hora de definir l'adequació de l'actuació a l'ordenació territorial i urbanística, s'ha d'indicar que l'emplaçament de l'actuació projectada es tècnicament correcte en relació amb l'ordenació del territori. Així mateix, s'han de tindre en compte els informes favorables de les administracions que es veuen afectades per l'actuació i, principalment, dels òrgans medi-ambientals, per mitjà de declaració d'impacte ambiental, de 26 de juliol de 1993, de la Direcció General de Desenvolupament Sostenible, de la Conselleria de Medi Ambient, i informe posterior, de 9 de juny de 1999, de la referida conselleria, així com l'autorització de la Confederació Hidrogràfica del Xúquer.
  
Sisé. El Govern Valencià es competent per a l'aprovació de l'ordenació i definició de l'aprofitament urbanístic de l'actuació integral, en virtut del que disposa en l'article 20.2 de la Llei 4/1992, de 5 de juny, de la Generalitat Valenciana, sobre Sòl No Urbanitzable.
  
De conformitat amb el que establixen els preceptes legals esmentats i concordants de general i pertinent aplicació i a proposta del conseller d'Obres Públiques, Urbanisme i Transports, el Govern Valencià,
  
ACORDA
  
I. L'aprovació definitiva de l'ordenació urbanística relativa a l'atribució d'ús i aprofitament sol·licitat pel senyor Joaquín Esteve Ferrer, d'una actuació integral consistent en la instal·lació d'un abocador de residus sòlids urbans en les parcel·les 46-a i altres del polígon 32, partida de la Teixonera, en sòl no urbanitzable, del terme municipal de Xàtiva, com a actuació integral d'interés comunitari a desenvolupar en els termes de l'article 20 de la Llei 4/1992, de 5 de juny, de la Generalitat Valenciana, del Sòl No Urbanitzable.
  
Esta ordenació i declaració d'interés comunitari, així com l'adjudicació a què es fa referència en el següent apartat II, es subjectaran a les condicions especials establides en este acord.
  
L'aprovació de l'actuació integral portarà implícita, a efectes expropiatoris, la declaració d'interés social i la necessitat d'ocupació dels terrenys que, conforme amb el projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa finalment aprovada tindrà, quan no siga propietari de la superfície afectada per l'actuació, o de part d'esta, la condició de beneficiari de l'expropiació i serà a càrrec seu l'abonament dels preus justs a satisfer, amb independència de les obligacions assumides en el procediment d'aprovació de la seua iniciativa.
  
II. Adjudicar l'actuació integral a favor del senyor Joaquín Esteve Ferrer, a qui se li atorga la legitimació necessària, a l'efecte de l article 20 de la Llei 4/1992, de 5 de juny, de la Generalitat Valenciana, per a promoure la instal·lació del referit abocador de residus sòlids urbans.
  
III. Condicionar i vincular l'adjudicació i legitimació a què el promotor designat complisca i satisfaça, en la seua totalitat, totes les obligacions i càrregues de naturalesa urbanística, així com els compromisos que ha assumit al llarg de la tramitació d'este procediment, que quedaran afectats a favor de l'ajuntament per a sufragar actuacions urbanístiques públiques. L'incompliment o no satisfacció d'estes obligacions determinarà la caducitat d'esta adjudicació i, si és procedent, de la mateixa declaració d'interés comunitari que té per objecte.
  
IV. El promotor haurà de garantir davant l'Ajuntament de Xàtiva la correcta i puntual execució de la implantació en què consistix l'actuació integral per import d'un 7% del cost total dels servicis i obres d'urbanització previstos. Esta garantia financera i personal de promoció s'haurà de prestar per mitjà d'aval, fiança o depòsit de valors abans d'iniciar les obres.
  
V. Qualsevol canvi que es produïsca en la titularitat de la promoció de l'actuació integral necessitarà de l'autorització prèvia del Govern Valencià.
  
VI. L'acord d'adjudicació expressat en el precedent apartat II, sense perjudici del que disposa l'apartat III, caducarà si en el termini d'un any, comptador des de la publicació en el Diari Oficial de la Generalitat Valenciana, l'interessat no ha sol·licitat, en condicions d'obtindre-la, la llicència municipal d'obres preceptiva. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació l'emetrà, arribat el cas el conseller d'Obres Públiques, Urbanisme i Transports, al qual el present acord conferix les facultats necessàries amb este fi, amb l'expedient previ instruït amb l'audiència de l'interessat i de l'Ajuntament de Xàtiva. Esta declaració, de produir-se, determinaria la suspensió temporal de la declaració d'interés comunitari d'esta actuació integral, fins que el Govern Valencià resolga una nova adjudicació d'esta o la suspensió definitiva.
  
A més de l'esmentada llicència municipal d'obres, l'adjudicatari haurà d'obtindre els permisos, llicències i autoritzacions que siguen necessaris per a l'exercici lícit de l'activitat.
  
VII. El desenvolupament de l'actuació integral s'ajustarà al projecte presentat pel promotor adjudicatari, amb la documentació complementària aportada durant la tramitació de l'expedient, respectant les condicions fixades per les distintes administracions que han participat en el procediment i, en especial, en la declaració d'impacte ambiental de 26 de juliol de 1993, en el posterior informe favorable de la Conselleria de Medi Ambient de 9 de juny de 1999 i, a més, les establides en l'autorització de la Confederació Hidrogràfica del Xúquer. Estes condicions prevaldran i hauran ser assumides tant en els projectes d'obres que desenvolupen esta sol·licitud com en el posterior manteniment i explotació de l'abocador de residus sòlids urbans.
  
Contra este acord, que posa fi a la via administrativa, es podrà interposar recurs potestatiu de reposició davant el Govern Valencià en el termini d'un mes, comptador des del sendemà de la seua notificació, d'acord amb el que estableixen els articles 116.1 i 117.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener; o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des del sendemà de la notificació d'este acord, de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això, sense perjudici que puga exercir-se qualsevol altre recurs que s'estime oportú.
  
València, 1 de juliol de 2002
  
El conseller secretari del Govern Valencià,